โรงรับจำนำ กทม. ลดดอกเบี้ยช่วยเหลือนักเรียน นิสิต นักศึกษา ผู้ปกครอง ช่วงเปิดเทอม
นายชวินทร์ ศิรินาค รองปลัดกรุงเทพมหานคร เปิดเผยว่า กรุงเทพมหานคร โดยสำนักงานสถานธนานุบาลกรุงเทพมหานคร (โรงรับจำนำ กทม.) จัดโครงการลดดอกเบี้ยเพื่อช่วยเหลือนักเรียน นิสิต นักศึกษา และผู้ปกครองที่มีความจำเป็นต้องใช้เงินเพื่อการศึกษาในช่วงเปิดเทอม ประจำปี 2565 สำหรับใช้จ่ายในเรื่องอุปกรณ์การเรียนและค่าเทอม ตั้งแต่บัดนี้ถึงวันที่ 30 มิถุนายน 2565โดยลดดอกเบี้ยรับจำนำเป็นกรณีพิเศษ สำหรับนักเรียน นิสิต นักศึกษาและผู้ปกครอง คือจำนำไม่เกิน 5,000 บาท อัตราดอกเบี้ยร้อยละ 0.25 ต่อเดือน จำนำตั้งแต่ 5,001 - 100,000 บาท อัตราดอกเบี้ยร้อยละ 0.50 ต่อเดือน วงเงินจำนำต่อ 1 ราย (บุคคล) รวมไม่เกิน 100,000 บาท และต้องมีเอกสารประกอบการจำนำเพื่อขอใช้สิทธิลดอัตราดอกเบี้ย ได้แก่ สำเนาบัตรประจำตัวนักเรียน นิสิต นักศึกษา สำเนาเอกสารแสดงสถานะผู้ปกครอง เป็นต้นประชาชนที่มีความจำเป็นต้องใช้เงิน เพื่อการศึกษาในช่วงเปิดเทอมปีการศึกษาใหม่นี้ สามารถนำทรัพย์สินมาฝากไว้กับสำนักงานสถานธนานุบาลกรุงเทพมหานคร (โรงรับจำนำ กทม.) ทั้ง 21 แห่ง สอบถามรายละเอียดเพิ่มเติมได้ที่ สำนักงานสถานธนานุบาลกรุงเทพมหานคร โทร. 0 2158 0042 - 4 ในเวลา 08.00 น.- 16.00 น.